Ehdotus NEUVOSTON PÄÄTÖS Moldovan tasavallan liittymisestä 25 päivänä lokakuuta 1993 tehtyyn Kanadan, Ruotsin, Ukrainan ja Amerikan yhdysvaltojen sopimukseen Ukrainan tiede- ja teknologiakeskuksen perustamisesta

(komission esittämä)

PERUSTELUT

1. Kanada, Ruotsi, Ukraina ja Amerikan yhdysvallat tekivät 25 päivänä lokakuuta 1993 sopimuksen Ukrainan tiede- ja teknologiakeskuksen perustamisesta, jäljempänä 'sopimus'.

2. Neuvoston asetuksella (EY) N:o 1766/98 ja komission asetuksella (Euratom) N:o 2387/98 yhtenä sopimuspuolena toimivat Euroopan yhteisö ja Euroopan atomienergiayhteisö, jäljempänä 'yhteisöt', liittyivät edellä mainittuun sopimukseen.

3. Ukrainan tiede ja teknologiakeskus, jäljempänä 'keskus', toimii hallitusten välisenä oikeustoimikelpoisena järjestönä sopimuspuolten lakien ja asetusten mukaisesti. Keskuksen tarkoituksena on tarjota Ukrainassa tai muissa IVY-maissa toimiville asealaan erikoistuneille tiedemiehille ja insinööreille, erityisesti niille, joilla on tietämystä ja pätevyyttä joukkotuhoaseiden tai ohjusten laukaisujärjestelmien alalta, mahdollisuus suunnata asiantuntemuksensa rauhanomaisiin tarkoituksiin ja edistää ratkaisujen löytämistä kansallisiin ja kansainvälisiin teknisiin ongelmiin sekä tukea laajempia tavoitteita, kuten siirtymistä siviilitarpeiden mukaiseen markkinatalouteen.

4. Moldovan tasavalta talletti 12 päivänä helmikuuta 2004 keskuksen sihteeristöön Moldovan liittymisasiakirjan, joka koskee liittymistä keskuksen perustamista koskevaan sopimukseen. Sopimuksen XIII artiklan mukaisesti tämän liittymisen hyväksyminen kuuluu keskuksen hallintoneuvoston tehtäviin.

5. Moldovan tasavallan liittyminen sopimukseen on sopimuksen tavoitteiden mukaista, kuten sopimuksen II artiklassa on määrätty, ja erityisesti tämä pätee päätavoitteeseen, jonka mukaisesti aiemmin joukkotuhoaseiden kehittämisen parissa työskennelleitä tiedemiehiä ja insinöörejä pyritään suuntaamaan muille aloille. Moldovan tasavallan liittyminen sopimukseen on sopimuspuolten pyrkimysten mukaista, sillä tavoitteena on ollut lisätä entisen Neuvostoliiton valtioiden määrää USTC:n sopimuksen sopimuspuolten joukossa vaiheessa, johon kuuluu siirtyminen markkinatalouteen, aseistariisuntaprosessin eteneminen ja aseteollisuuden sekä teknisen potentiaalin suuntaaminen siviilitarkoituksiin.

6. Neuvoston asetuksen (EY) N:o 1766/98 3 artiklan 3 kohdan mukaisesti sopimuksen XIII artiklan soveltamisalaan kuuluvien asioiden osalta yhteisön kannan määrittää neuvosto ja sen ilmoittaa yleensä puheenjohtaja.

7. Edellä todetun perusteella komissio ehdottaa, että neuvosto

- hyväksyy yhteisöjen puolesta Moldovan tasavallan liittymisen 25 päivänä lokakuuta 1993 tehtyyn Kanadan, Ruotsin, Ukrainan ja Amerikan yhdysvaltojen sopimukseen Ukrainan tiede- ja teknologiakeskuksen perustamisesta,

- valtuuttaa neuvoston puheenjohtajan ilmoittamaan tästä hyväksymisestä keskuksen hallintoneuvostossa.

Ehdotus NEUVOSTON PÄÄTÖS Moldovan tasavallan liittymisestä 25 päivänä lokakuuta 1993 tehtyyn Kanadan, Ruotsin, Ukrainan ja Amerikan yhdysvaltojen sopimukseen Ukrainan tiede- ja teknologiakeskuksen perustamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Euroopan atomienergiayhteisön perustamissopimuksen,

ottaa huomioon yhtenä sopimuspuolena toimivien Euroopan yhteisön ja Euroopan atomienergiayhteisön liittymisestä 25 päivänä lokakuuta 1993 tehtyyn Kanadan, Ruotsin, Ukrainan ja Amerikan yhdysvaltojen sopimukseen Ukrainan tiede- ja teknologiakeskuksen perustamisesta [1] 30 päivänä heinäkuuta 1998 annetun neuvoston asetuksen (EY) N:o 1766/98 [2] ja erityisesti sen 3 artiklan 1, 3 ja 4 kohdan,

[1] EYVL L 225, 12.8.1998, s. 5.

[2] EYVL L 225, 12.8.1998, s. 5.

ottaa huomioon yhtenä sopimuspuolena toimivien Euroopan atomienergiayhteisön ja Euroopan yhteisön liittymisestä vuonna 1993 tehtyyn Kanadan, Ruotsin, Ukrainan ja Amerikan yhdysvaltojen sopimukseen Ukrainan tiede- ja teknologiakeskuksen perustamisesta 3 päivänä marraskuuta 1998 annetun komission asetuksen (Euratom) N:o 2387/98 [3] ja erityisesti sen 2 artiklan,

[3] EYVL L 297, 6.11.1998, s. 4.

ottaa huomioon komission ehdotuksen [4],

[4] EYVL C , , s. .

sekä katsoo, että

(1) Kanada, Ruotsi, Ukraina ja Amerikan yhdysvallat tekivät 25 päivänä lokakuuta 1993 sopimuksen Ukrainan tiede- ja teknologiakeskuksen perustamisesta, jäljempänä 'sopimus',

(2) neuvoston asetuksella (EY) N:o 1766/98 ja komission asetuksella (Euratom) N:o 2387/98 yhtenä sopimuspuolena toimivat Euroopan yhteisö ja Euroopan atomienergiayhteisö, jäljempänä 'yhteisöt', liittyivät edellä mainittuun sopimukseen,

(3) Moldovan tasavalta talletti 12 päivänä helmikuuta 2004 keskuksen sihteeristöön Moldovan liittymisasiakirjan, joka koskee liittymistä keskuksen perustamista koskevaan sopimukseen. Sopimuksen XIII artiklan mukaisesti keskuksen hallintoneuvoston tehtäviin kuuluu tämän liittymisen hyväksyminen,

(4) yhteisöjä edustavat keskuksen hallintoneuvostossa neuvoston puheenjohtaja ja komissio. Sopimuksen XIII artiklan soveltamisalaan kuuluvien asioiden osalta yhteisön kannan määrittää neuvosto ja sen ilmoittaa yleensä puheenjohtaja,

ON PÄÄTTÄNYT SEURAAVAA:

1 artikla

Euroopan yhteisöjen puolesta hyväksytään Moldavian tasavallan liittyminen 25 päivänä lokakuuta 1993 tehtyyn Kanadan, Ruotsin, Ukrainan ja Amerikan yhdysvaltojen sopimukseen Ukrainan tiede- ja teknologiakeskuksen perustamisesta.

2 artikla

Neuvoston puheenjohtaja ilmoittaa keskuksen hallintoneuvostossa, että yhteisöt hyväksyvät Moldavian tasavallan liittymisen sopimukseen.

Tehty Brysselissä

Neuvoston puolesta

Puheenjohtaja